Kadri Aavik

pisi|Kadri Aavik 2017. aastal MTÜ Loomuse loomaõiguste konverentsil Foto: Loomus

Kadri Aavik (sündinud 10. aprillil 1980) on eesti sotsioloog, veganluse aktivist ja feminist.

Haridus
Kadri Aavik lõpetas 1998. aastal Tallinna Mustamäe Gümnaasiumi. Aastatel 1998–2002 õppis ta Tallinna Ülikoolis põhikooli inglise keele õpetajaks. Aastatel 2003–2004 omandas ta Saksamaal Christian-Albrechti Ülikoolis magistrikraadi multimeedia juhtimise erialal. 2006.–2007. aastal õppis ta Kesk-Euroopa Ülikoolis, kus omandas magistrikraadi soouuringutes. Aastatel 2010–2015 õppis Kadri Aavik Tallinna Ülikoolis sotsioloogia doktorantuuris. Ta kaitses 2015. aastal esiletõstetud artiklipõhise doktoriväitekirja teemal "Intersectional Disadvantage and Privilege in the Estonian Labour Market: an Analysis of Work Narratives of Russian-Speaking Women and Estonian Men", eestikeelse pealkirjaga "Intersektsionaalne marginaliseeritus ja privilegeeritus Eesti tööturul: venekeelsete naiste ja eesti meeste töönarratiivide analüüs".

Töökäik
Aastatel 2005–2006 töötas Kadri Aavik Eesti Rahvusraamatukogus infospetsialisti ja kujundajana. 

2005. aastal oli ta neli kuud vabatahtlik Esangweni Keskkoolis Kaplinnas Lõuna-Aafrika Vabariigis.

Aastatel 2007–2013 töötas ta Eesti Naisuurimus- ja Teabekeskuses (ENUT) projektijuhina ja 2014–2018 Tallinna Ülikoolis sotsioloogia lektorina.

Alates 2018. aastast töötab ta Tallinna Ülikooli ühiskonnateaduste instituudis soouuringute dotsendina. Ta on Tallinna Ülikooli soouuringute uurimisrühma asutaja ja koordinaator.

Aastatel 2018–2022 osales Aavik järeldoktorandina Helsingi Ülikooli soouuringute üksuse projektis "Climate Sustainability in the Kitchen: Possibilities for Transforming Everyday Food Culture", mida rahastas Kone Fond.

Kadri Aavik on Eesti soouuringute teadusajakirja Ariadne Lõng kaastoimetaja ja rahvusvahelise soouuringute teadusajakirja Men & Masculinities toimetuskolleegiumi liige.

Ta on järgmiste erialaste ühenduste ja võrgustike liige: 
 International Association for Vegan Sociologists 
 European Association for Critical Animal Studies 
 Eesti Sotsioloogide Liit 
 Rahvusvahelise soouuringu tippkeskuste teadusvõrgustik RINGS, kus ta esindab Tallinna Ülikooli soouurijaid

Aavik on avaldanud Eesti meedias arvamuslugusid ja populaarteaduslikke artikleid soolise võrdõiguslikkuse, feminismi, veganluse, loomaõigusluse ja kriitiliste loomauuringute ning kõrghariduse, teaduse ja aktivismi teemadel.

Teadustöö
Kadri Aaviku peamised uurimisvaldkonnad on soouuringud ja soosotsioloogia, sealhulgas kriitilised mees- ja maskuliinsusuuringud, töösotsioloogia, kriitilised loomauuringud, veganuuringud ja ökofeminism.Ta kasutab oma uurimistöös feministlikke ja intersektsionaalseid lähenemisi ning kvalitatiivseid uurimismeetodeid.

Ta on teadustöös on muuhulgas käsitlenud järgmisi teemasid: sooline ja etniline ebavõrdsus Eesti tööturul, töötajate ja juhtide arusaamad soolisest palgalõhest ning palkade läbipaistvusest, institutsionaalne tugi kestlikumale ja loomasõbralikumale eluviisile ja toitumisele, meeste veganlus ning sooline ebavõrdsus (kõrg)hariduses ja teaduses.

2021. aastal andis ta välja monograafia "Contesting Anthropocentric Masculinities Through Veganism: Lived Experiences of Vegan Men" (kirjastus Palgrave Macmillan). Aavik on mitme kogumiku kaastoimetaja. 2020. aastal ilmus tema kaastoimetatud vaba juurdepääsuga kogumik "Men, Masculinities and the Modern Career: Contemporary and Historical Perspectives" (kirjastus De Gruyter Oldenbourg),  2023. aastal "Routledge Handbook on Men, Masculinities and Organizations: Theories, Practices and Futures of Organizing" (kirjastus Routledge) ning 2024. aastal vaba juurdepääsuga kogumik "Feminist Animal and Multispecies Studies: Critical Perspectives on Food and Eating" (kirjastus Brill).

Veganlus ja loomaõiguslus
Kadri Aavik on vegan ja loomaõiguslane. Aastal 1998 hakkas ta taimetoitlaseks ja novembris 2005 sai temast vegan.Intervjuu Kadri Aavikuga. Vegan.ee Ta peab blogi veganmaailm.com.Veganmaailm.com blogi Ta on MTÜ Eesti Vegan Seltsi ja MTÜ Loomuse liige. 2015. aastal andis ta koos Anniina Ljokkoi ja Minna Tootsiga välja raamatu "Vegan. Hooliv ja maitsev elu" (kirjastus Tammerraamat).

 Isiklikku 
Kadri Aavikul on kaks poega.

Viited

 Välislingid 

 Kadri Aavik ETISes

Kategooria:Eesti sotsioloogid
Kategooria:Eesti feministid
Kategooria:Tallinna Ülikooli vilistlased
Kategooria:Taimetoitlased
Kategooria:Sündinud 1980